
<הצעת חוק הבטחת הכנסה (תיקון - מענק חימום), התשע"ח-2017>
הצעתו של חבר הכנסת איציק שמולי

<היו"ר אלי אלאלוף:>
בוקר טוב. היום ה-29 בנובמבר 2017, י"א בכסלו התשע"ח, השעה 8:53 ואני פותח את ישיבת ועדת העבודה, הרווחה והבריאות. על סדר היום הצעת חוק הבטחת הכנסה (תיקון מס' 51) (מענק חימום אחיד), התשע"ח-2017.
חימום הוא במסגרת הבטחת הכנסה?

<נעה בן שבת:>
כן. הוא משולם רק לזכאים להבטחת הכנסה ולמי שזכאים להטבות.

<היו"ר אלי אלאלוף:>
יש עוד שתי הצעות פרטיות בנושא , האחת היא של חברי הכנסת יוליה מלינובסקי, רוברט אילטוב, חמד עמאר ועודד פורר, והשנייה של חבר הכנסת איציק שמולי.

<נעה בן שבת:>
שלוש הצעות חוק שצריך למזג.

<היו"ר אלי אלאלוף:>
יש לי הערה. ראשית, זה טוב וטוב שזה בא בזמן. הבעיה היא חימום אבל יש לנו גם תקופה שחם מאוד לקשישים באזור מסוים. אני לא מבין למה לא מתייחסים גם לתקופה הזאת. למה לא מתייחסים לערבה, לערבה הדרומית, לאילת? לשמחתנו חיים שם קשישים ובמקרה יחד עם חברת הכנסת יעל גרמן ביום ראשון פגשנו הרבה אנשים מבוגרים שבדרך כלל היו עוזבים את אילת אבל לשמחתנו הם נשארים קרובים למשפחות שלהם והחום שם בקיץ, ארבעים מעלות פלוס ובערבה עוד יותר חם. כל האזורים האלה, ים המלח, מגיעים למצב חום מטורף. אני חושב שעליכם, הביטוח הלאומי, לעשות בדיקה ולראות. אלה שנמצאים בערבה התיכונה, רמת ההכנסה היא מאוד גרועה יחסית. גם בתמר. אני מציע שתבדקו ואולי בהמשך נעשה תיקון לטובת אלה שסובלים מהחום הגבוה.

<נעה בן שבת:>
למרות שהמענק הוא כספי. כרגע מדובר על מענק כספי ולא משנה אם זה חימום או קירור.

<היו"ר אלי אלאלוף:>
בסדר, זה מענק כספי אבל לחיות בחמישים מעלות חום בחוץ, אני לא אומר לכם איך זה. אני ראיתי את זה. האנשים שפגשנו ביום ראשון העלו את זה בהגיון רב.

אני מבקש שתעשו את הבדיקה ותגידו לנו אם זה קורה, כמה זה יעלה.

<רועי קרת:>
לקראת הקיץ. אנחנו עכשיו בחורף.

<היו"ר אלי אלאלוף:>
מה זה לקראת הקיץ? הקיץ אצלנו בא בדרך כלל יותר מוקדם. תעשו את העבודה.

<רועי קרת:>
שמענו אדוני, ואני בטוח שגם נציג האוצר שיושב כאן ושהוא מממן את זה שמע. ניקח את זה לתשומת לבנו.

<היו"ר אלי אלאלוף:>
בואו לא נטיל על האוצר את כל הצרות שבעולם. הוא צינור טוב ולא יותר מזה. בואו קודם כל נבדוק את הצורך. תעשו את העבודה. יש לכם מחלקת מחקר, תגידו לנו אתם כמה זה היה עולה וכמה אנשםי גרים באזור הזה ומקבלים הבטחת הכנסה.

<מרים שמלצר:>
אני בכל זאת רוצה לומר משהו. אני ממינהל המחקר של ביטוח לאומי. 

<היו"ר אלי אלאלוף:>
את הכתובת.

<מרים שמלצר:>
עד היום מענק החימום ניתן באזורים קרים וכבר עלתה גם דרישה לתת את המענק באזורים חמים. אני מודה שלא ממש בדקנו כי יש קושי מאוד גדול להגדיר גם אזורים קרים אבל בעיקר אזורים חמים לפי לשון המומחים שהם השירות המטאורולוגי. יש אזורים חמים שהם חמים ביום וקרים בלילה ויש אזורים שהלחות היא הבעייתית. לגבי אזורים קרים היו הרבה תלונות למה הם לא נכללו כאזורים קרים. חשבנו שאם נותנים לכל מקבלי השלמת ההכנסה את המענק החד פעמי, בין אם הם גרים באזור חם ובין אם הם גרים באזור גר, בעצם זה מענק חד פעמי שאמור לעזור למי שקר לו ואני מניחה שגם למי שחם לו.

<היו"ר אלי אלאלוף:>
איך הגעתם ל-560 ומשהו שקלים?

<מרים שמלצר:>
557. בכל מקרה, זה המענק.

<היו"ר אלי אלאלוף:>
איך עושים חישוב מתמטי מטורף? ודאי הבאתם כמה מתמטיקאים מטורפים כדי למצוא לכם את המספר הזה, 557. איך אתם עושים את זה? אני לא יודע. זה בערך כך. אני מציע, אני מבקש באופן רשמי, כולל בפרוטוקול, שהביטוח הלאומי יעשה לנו את הבדיקה. אני בטוח שתמצאו גם את הנקודות המוזרות.

אני אזכיר לכם שהחום הרג יותר קשישים בצרפת לפני 15 שנים ומדובר באלפים שנפטרו במהלך חודש אוגוסט, אחרי ששכחו את הקשישים בבית והם בודדים. יותר נפטרו בגלל החום מאשר בגלל הקור. אני מאוד ממליץ שתעשו את הבדיקה כי נראה לי שמה שאנחנו היום עושים, זאת עבודה חלקית.

עוד הערות? בסדר. תציגו את הצעת החוק.

<רועי קרת:>
ביטוח לאומי משלם היום מענק חימום לסדר גודל של 47 אלף קשישים שגרים באזורים שמוגדרים כאזורים קרים לפי השירות המטאורולוגי. לאורך השנים, מאז שקיבלנו את זה ממשרד הרווחה – המענק הזה שולם פעם על ידי משרד הרווחה ולא היה מעוגן בחקיקה אלא היה מעוגן תקציב – כשהתקציב היה נגמר, היו מפסיקים לשלם גם אם לא גמרו לשלם לכל מי שגר באזור קר. זה עבר אלינו כפי שזה עבר. לאורך השנים, בעשר השנים האחרונות, היו הרבה טענות למה אזור פלוני מקבל ואזור אלמוני לא.

התיקון הזה מיישר קו. הוא אומר שאין יותר אזורים קרים ואזורים חמים וכאשר משלמים את המענק, משלמים אותו לכל הקשישים מקבלי הבטחת הכנסה בכל הארץ.

<נעה בן שבת:>
ונהנים ממנו גם הקשישים שמקבלים את אותן הטבות של מקבלי הבטחת הכנסה.

<רועי קרת:>
נכון. גם מי שיצא עם הבטחת הכנסה עם זכאות להמשך הטבות כמו ניצולי שואה, זכאי להמשך תשלום המענק הזה. או נכה זקן.

<היו"ר אלי אלאלוף:>
לפי הסברי השר כץ ששמעתי מפורום אחר, זה בא מתקציב משרד הרווחה. זאת העברה מתקציב משרד הרווחה לתקציב הביטוח הלאומי.

<רועי קרת:>
אנחנו מקבלים כסף מאוצר המדינה. מהיכן הם לקחו את הכסף הזה, אני לא יודע.

<נעה בן שבת:>
מה זאת אומרת אוצר המדינה?
<רועי קרת:>
חוק הבטחת הכנסה, המענק הזה הוא חלק ממנו, על פיו כל הוצאה שמוציאים על פיו ממומנת מאוצר המדינה.

<היו"ר אלי אלאלוף:>
התחלת להגיד שעד היום זה היה 46 אלף. כמה יהיו עכשיו?

<מרים שמלצר:>
עוד מאתיים אלף משפחות.

<היו"ר אלי אלאלוף:>
בתי אב.

אמרת את הסכום?

<רועי קרת:>
הסכום לא משתנה. 

<היו"ר אלי אלאלוף:>
לא. תקציבית. כמה זה תקציבית?

<רועי קרת:>
בערך 110 מיליון שקלים.

<היו"ר אלי אלאלוף:>
לעומת?

<רועי קרת:>
לא. נוספים.

<מרים שמלצר:>
לעומת 26 מיליון שמוציאים היום.

<היו"ר אלי אלאלוף:>
היום 26 מיליון ומתווספים עוד 110 מיליון שקלים.

<מרים שמלצר:>
עוד 110 מיליון שקלים.

<היו"ר אלי אלאלוף:>
נציג האוצר, אתה יכול להסביר לנו האם זה כפי שאני הבנתי מהשר כץ, שזה מהתקציב הרגיל של המשרד?

<אייל מדן:>
לשר כץ כחלק מייעול מכרז הסיעוד הובטחו מאתיים מיליון שקלים לטובת תכנית יחד, תכנית לביקורי קשישים. יש על כך החלטת ממשלה. הובטחו מאתיים מיליון שקלים לטובת הדבר הזה. לפני כשבוע או שבועיים עברה החלטת ממשלה שהעבירה מהמאתיים מיליון שקלים – בגלל שתכנית יחד עדיין לא יצאה לפועל – סכום של 110 מיליון לטובת מימון החוק הזה.

<היו"ר אלי אלאלוף:>
וזה לא יהיה בבסיס התקציב?

<אייל מדן:>
זה בבסיס תקציב המוסד לביטוח לאומי.

<היו"ר אלי אלאלוף:>
 אי אפשר לחזור בו כי בשנה הבאה הוא ינצל את המאתיים מיליון לביקורי בית?

<אייל מדן:>
זאת הייתה החלטה של משרד הרווחה, של שר הרווחה, להקצות מתוך התקציב שניתן לו לטובת נושא הזה 110 מיליון שקלים ולכן הוא תיקן גם את החלטת הממשלה לגבי תכנית יחד כך שבמקום להקצות לה מאתיים מיליון, הוא החליט שהוא מעדיף להקצות לה בשלב זה 91 מיליון שקלים כי בכל מקרה גם התכנית עדיין לא מוכנה ועדיין לא יצאה לפועל.

<היו"ר אלי אלאלוף:>
לדעתי מה שמעניין אותנו זה שזאת לא פעולה חד פעמית.

<אייל מדן:>
לא. בחקיקה זאת לא פעולה חד פעמית. ברגע שזה עובר בחקיקה, המוסד לביטוח לאומי מחויב לשלם את זה כל שנה.

<היו"ר אלי אלאלוף:>
גם אצלם נשארים כמה גרושים כל סוף שנה שיכולים להשתמש בהם.

<אייל מדן:>
המוסד לביטוח לאומי נמצא בגירעון אקטוארי.

<נעה בן שבת:>
היו כמה פעמים שעשו במסגרת הסכם שימוש בכל מיני כספים למתן מענק חימום חלקי. זה היה בשנים קודמות. זה היה מענק חימום חלקי וכעת מדובר על כל סכום המענק.

אדוני, יש לנו כאן הצעת חוק ממשלתית ושתי הצעות חוק שעברו קריאה טרומית. השאלה אם רוצים להעביר את כולן ביחד ולמזג אותן לפי סעיף 84(ד) לתקנון.
<היו"ר אלי אלאלוף:>
חברים, זה מקובל?

<איציק שמולי (המחנה הציוני):>
כן, בהחלט.

<יוליה מלינובסקי (ישראל ביתנו):>
בוודאי.

<היו"ר אלי אלאלוף:>
מי בעד מיזוג שלושת הצעות החוק?

הצבעה

בעד המיזוג – פה אחד
מיזוג שלושת הצעות החוק נתקבל

<היו"ר אלי אלאלוף:>
מיזוג שלושת הצעות החוק אושר פה אחד.

<נעה בן שבת:>
המיזוג הוא באישור ועדת הכנסת. זה יועבר אליה אבל אנחנו ממשיכים להצביע.

<היו"ר אלי אלאלוף:>
תנסו שזה יהיה כמה שיותר מהר.

<נעה בן שבת:>
אתה יכול לאשר היום את הצעת החוק והמיזוג יהיה כפוף לאישור ועדת הכנסת.

<היו"ר אלי אלאלוף:>
ממתי זה מוחל?

<נעה בן שבת:>
אולי נקרא את הצעת החוק. לפי הצעת החוק הממשלתית שהיא ההצעה המובילה אלי הממוזגות שתי הצעות החוק הפרטיות, הם מציעים שמענק החימום ישולם מיום פרסומו של חוק זה ואילך. זה בגלל שמענק חימום משולם בחודשים אוקטובר, נובמבר או דצמבר. זה לא משולם שלוש פעמים אלא משולם פעם אחת בשנה, בחודשים האלה. אולי תספיקו בחודש דצמבר לשלם.

<רועי קרת:>
הסיכום היה שעבור חודשים אוקטובר, נובמבר, דצמבר משלמים בשנת 2018. שם המקור התקציבי. התשלום הוא עבור חודשים של 2017 אבל את יכולה לדעת עבור מי את משלמת רק כשנגמרים חודשי 2017 כי בעצם את משלמת עבור מי שהיה.

<נעה בן שבת:>
גם נוסח הסעיף אומר. מי שבחודש הזכאות התקיימו בו התנאים.

<רועי קרת:>
בדיוק. את יכולה לדעת למי לשלם רק בתום השנה.

<נעה בן שבת:>
מתי יבוצע התשלום?

<רועי קרת:>
התשלום יבוצע ב-2018.

<אייל מדן:>
בהנחה שהחוק עובר עכשיו – אם הוא יעבור ב-2018, נצטרך להחיל אותו רטרואקטיבית – ב-2017, אנחנו נשלם בינואר 2018 בעד חורף 2017. זה בעצם לא חורף 2017 אלא זה חורף 2017-2018 כי החורף לא נגמר בסוף דצמבר. בינואר נשלם כדי להימנע מכל הבעיות של הנומרטור וכיוצא באלה.

<נעה בן שבת:>
אבל אתם תביאו בחשבון גם אנשים שהיו זכאים.

<אייל מדן:>
באוקטובר, נובמבר, דצמבר 2017.

<יוליה מלינובסקי (ישראל ביתנו):>
אנשים בשנת 2018 יקבלו פעמיים.

<אייל מדן:>
לא. אבל לא בעד אותו חורף. הם יקבלו בעד חורף 2017 ואז, בסוף השנה או בתחילת שנה הבאה, הם יקבלו עבור חורף 2018.

<יוליה מלינובסקי (ישראל ביתנו):>
כן, אבל בגדול יוצא מצב שהם מקבלים פעמיים.

<היו"ר אלי אלאלוף:>
לא. הוא יקבל פעמיים ב-2018.

<נעה בן שבת:>
הם מקבלים בסוף שנה ורק אחרי שעובר דצמבר, יכולים לדעת מי היה בדצמבר בזכאות להבטחת הכנסה ואז הם יכולים לבדוק את החודשים אוקטובר, נובמבר, דצמבר הקודמים. ממילא התשלום כפי שאנחנו מבינים נעשה תמיד בתחילת השנה העוקבת כנראה.

<היו"ר אלי אלאלוף:>
אתם מבקשים מאנשים הכי חלשים כלכלית לתת מקדמה כדי לאפשר למדינה לשלם את זה מאוחר יותר?

<רועי קרת:>
לא.

<נעה בן שבת:>
אדוני, תנאי הזכאות אומרים שמי שזכאי להבטחת הכנסה בחודשים אוקטובר או נובמבר או דצמבר, כל אחד מהחודשים האלה, הוא יהיה זכאי לאותו מענק. צריך לבדוק מי בחודש אוקטובר, נובמבר ודצמבר זכאי. אם אני אשלם את זה באוקטובר, אני לא אדע מי היה זכאי בנובמבר או בדצמבר. יכול להיות שיש אנשים שיצטרפו למעגל מקבלי הבטחת הכנסה או שהגיעו לגיל פרישה רק בנובמבר.

<היו"ר אלי אלאלוף:>
אז שיעשו השלמה.

<יוליה מלינובסקי (ישראל ביתנו):>
אני יודעת שבדרך כלל התשלום הזה מתבצע בנובמבר.

<לבנה עזרא:>
התשלום הזה מתבצע בסוף אוקטובר או בתחילת נובמבר. התשלום לפי חוק אמור להיות עבור אוקטובר. מי שעמד בתנאי הזכאות בחודשים אוקטובר, נובמבר או דצמבר, בפועל אנחנו משלמים את התשלום בסוף אוקטובר או בתחילת נובמבר ובסוף דצמבר אנחנו בודקים גם מי שעמד בתנאי הזכאות.
<היו"ר אלי אלאלוף:>
יפה מאוד. אז לעשות את זה גם בהמשך.

<יוליה מלינובסקי (ישראל ביתנו):>
זאת אומרת שבשנה הבאה, בשנת 2018, האנשים יקבלו את זה פעמיים.

<אייל מדן:>
כרגע בתקציב 2017 אין מקור לתשלום עבור הדבר הזה. המקור, לפי הסיכום, הוא בתחילת שנת 2018 וזה מה שסוכם גם בוועדת השרים וזה גם מה שסוכם מול ביטוח לאומי. זה בעצם אומר שהתשלום עבור חודשים אוקטובר, נובמבר, דצמבר יינתן בתחילת ינואר 2018.

<היו"ר אלי אלאלוף:>
אולי תהיו עקביים עם עצמכם? היה אישור למאתיים מיליון שקלים מהסיעוד, ביקורי בית ודברים אחרים. היה תקציב. עכשיו אתם לוקחים מהתקציב הזה את הסכום הזה. זה לא שלנומרטור כאן יש לו איזה תפקיד. אין שום סיבה שתעשו את זה.
<אייל מדן:>
לא הבנתי.

<היו"ר אלי אלאלוף:>
מה לא הבנת?

<נעה בן שבת:>
הכסף כבר היה אצל משרד הרווחה.

<היו"ר אלי אלאלוף:>
היה לו אישור להפעיל אותו.

<אייל מדן:>
אבל הוא היה מיועד ל-2018. הכסף היה עתיד לצאת ב-2018. אין מקור תקציבי שנמצא ב-2017.

<יוליה מלינובסקי (ישראל ביתנו):>
אין בעיה. אנשים יקבלו את הכסף בינואר.

<רועי קרת:>
אדוני היושב ראש, אני חייב לומר, חבל שנתווכח. אנחנו כבר בדצמבר. אנחנו בכל מקרה לא נשלם החודש אלא בכל מקרה נשלם בינואר.

<היו"ר אלי אלאלוף:>
אני מדבר על שנה הבאה.

<רועי קרת:>
בשנה הבאה זה בסדר. בשנה הבאה ננהג כפי שאנחנו נוהגים תמיד. מי שאנחנו יודעים שמתקיימים בו תנאי הזכאות באוקטובר, יקבל כבר בנובמבר. מי שאנחנו יודעים שמתקיימים בו תנאי הזכאות בדצמבר, יקבל.

<היו"ר אלי אלאלוף:>
כמו שהיה בעבר.

<רועי קרת:>
כמו שהיה.

<היו"ר אלי אלאלוף:>
בסדר. אפשר לקרוא את החוק.

<יוליה מלינובסקי (ישראל ביתנו):>
שאלה אחרונה, ברשותך. אלה שזכאים היום לא על פי החוק הזה אלא על פי החוק הקודם, הם כבר קיבלו כסף.

<רועי קרת:>
קיבלו.

<מרים שמלצר:>
כבר קיבלו באוקטובר.

<היו"ר אלי אלאלוף:>
אבל קיבלו חלקית.

<רועי קרת:>
לא.

<לבנה עזרא:>
קיבלו את המענק המלא של 553 שקלים.

<נעה בן שבת:>
אלה רק אנשים שגרים באזורים קרים.

<לבנה עזרא:>
לפי החוק הקיים.

<היו"ר אלי אלאלוף:>
אם כן, ישלימו בינואר עבור האחרים. טוב מאוד. עכשיו הבנו כיתה א'.

<נעה בן שבת:>
הצעת חוק הבטחת הכנסה (תיקון מס' 51) (מענק חימום אחיד), התשע"ח-2017
1. תיקון סעיף 14ב

בחוק הבטחת הכנסה התשמ"א-1980 (להלן – החוק העיקרי), בסעיף 14ב, במקום הסיפא החל במלים "אם מתקיימים" יבוא "אם מתקיים בו בחודש הזכאות האמור בסעיף 2א(4)" – זאת אומרת, הגיע לגיל פרישה.

2. תחולה

סעיף 14ב לחוק העיקרי כנוסחו בסעיף 1 לחוק זה יחול על מענק חימום המשתלם לפי אותו סעיף מיום פרסומו של חוק זה ואילך.

זאת אומרת, אתם לא תשלמו לאנשים שהיו זכאים באוקטובר. השאלה מה קורה אם בן אדם היה זכאי להבטחת הכנסה באוקטובר.
<רועי קרת:>
והפסיק להיות זכאי בדצמבר?

<נעה בן שבת:>
והפסיק להיות זכאי.

<יוליה מלינובסקי (ישראל ביתנו):>
אבל הוא כבר קיבל. הם קיבלו כבר בנובמבר.

<היו"ר אלי אלאלוף:>
את רוצה שייקחו לו את הכסף?

<רועי קרת:>
לא. להפך.

<יוליה מלינובסקי (ישראל ביתנו):>
היא רוצה להוסיף.

<רועי קרת:>
אפשר להסביר את זה, או עכשיו בפרוטוקול או בנוסח, שהתיקון הזה יחול על מי שהתקיימו בו תנאי הזכאות בחודשים אוקטובר, נובמבר, דצמבר 2017 ואילך.

<נעה בן שבת:>
בסדר.

<היו"ר אלי אלאלוף:>
טוב.

<יוליה מלינובסקי (ישראל ביתנו):>
שאלה אחרונה ליועצת המשפטית. האם לשר, בלי שזה מופיע בחוק, יש סמכות מדי שנה לתקן את הסכום?

<נעה בן שבת:>
לא. הסכום קבוע בחוק. 6.4 אחוזים מהסכום הבסיסי. הסכום הבסיסי מתעדכן כל שנה לפי מדד המחירים לצרכן. הסכום נשאר קבוע אלא אם כן תהיה הצעה שמשנה את הסכום.

<היו"ר אלי אלאלוף:>
יש הצמדה.

<איציק שמולי (המחנה הציוני):>
רק לומר אדוני היושב ראש שאנחנו מאוד מאוד שמחים וגאים על הצעת החוק הזאת שבוודאי תסייע לקשישים רבים לצלוח את החורף הקרוב. זאת הוצאה שבעיני היא חשובה והיסטורית. גם בשנה שעברה הוועדה הזאת בראשותך עשתה תיקון חשוב מאוד והשנה התיקון הזה הוא אפילו רחב יותר וצודק יותר. מגיעות תשבחות גם לשר הרווחה וגם לך אדוני יושב ראש הוועדה שהנושא הזה לא ירד מסדר יומך, מסדר יומה של הוועדה. תודה כמובן גם לנציגי הביטוח הלאומי והאוצר. באמת יבורכו כל העוסקים במלאכה. אני חושב שיש כאן בשורה גדולה לאזרחים הוותיקים שהם בדרך כלל מוחלשים יותר. תודה רבה.

<היו"ר אלי אלאלוף:>
תודה. 

<פיני קבלו:>
סמנכ"ל מרכז השלטון המקומי. אני רוצה להצטרף לברכה, גם כיושב ראש ועדה בביטוח הלאומי להבטחת הכנסה ושם העברנו את ההחלטה. זה באמת שינוי משמעותי מאוד. בעבר ידענו על כל מיני תרומות של הרב יחיאל אקשטיין, חימום וצ'קים שעברו דרך העובדים הסוציאליים. המדינה סוף סוף לוקחת על עצמה משימה נוספת והיא עושה את זה באופן יפה ושוטף מבלי לבזות את האנשים הקשישים שצריכים להגיע לשירותי הרווחה ולחכות בתור.

אני חושב שפתרנו את הבעיה של המקומות הקרים. 

<היו"ר אלי אלאלוף:>
לא.

<יוליה מלינובסקי (ישראל ביתנו):>
זה לכולם.

<איציק שמולי (המחנה הציוני):>
זה אוניברסלי.

<פיני קבלו:>
כמובן. של כולם באופן אחיד. אני בא ממקום חם ואני חושב שהחום הוא לא פחות קשה.

<היו"ר אלי אלאלוף:>
איחרת. דנו בזה. 

<פיני קבלו:>
בוועדה שלי אני הולך לקדם בביטוח הלאומי החלטה לפיה נסייע בחודשי הקיץ החמים והלוהטים שהולכים ומתחממים ולתת מענה לאותם קשישים או אותם חסרי יכולת כדי שיהיה להם מעט קירור ומיזוג להפעיל אותו. יש להם מזגנים אבל כנראה שלא מפעילים אותם בגלל יוקר החשמל.

תודה רבה לכל היוזמים. יישר כוח.

<היו"ר אלי אלאלוף:>
אנחנו ביקשנו מהביטוח הלאומי שיגיש לנו נייר לגבי האזורים החמים בתיאום עם השירות המטאורולוגי. 

מי בעד אישור הצעת החוק? מי נגד?

הצבעה
בעד – פה אחד
הצעת חוק הבטחת הכנסה (תיקון מס' 51) (מענק חימום אחיד), התשע"ח-2017, נתקבלה
<היו"ר אלי אלאלוף:>
תודה רבה. הצעת החוק אושרה פה אחד.

תודה לכולם.

<הישיבה ננעלה בשעה 09:16.>

